A Fidesz szerint, ha Gyurcsányékon múlna, már TÉNYLEG válság lenne az egészségügyben

De tényleg! Nem úgy, mint most, amikor minden rendben van!

A Fidesz szerint Gyurcsányék álhíreket terjesztenek, és ha rajtuk múlt volna, már tényleg válság lenne az egészségügyben.

A nagyobbik kormánypárt az MTI-hez hétfőn eljuttatott közleményében Molnár Csaba, a Demokratikus Koalíció (DK) ügyvezető alelnökének sajtótájékoztatójára reagált, amelyben felszólította a kormányt, hogy hirdessen egészségügyi válsághelyzetet és adjon újabb forrásokat az egészségügynek. A DK-s politikus szerint az Orbán-kormány tudatosan teszi tönkre a magyar egészségügyet.

A Fidesz a közleményben azt írta, „ha a DK-n és a többi bevándorláspártin múlik, az egészségügy is tényleg válságba kerülne, mert az európai baloldal legalizálni akarja a bevándorlást, amelynek az is a része, hogy egészségügyi ellátást akarnak biztosítani migránsok millióinak.”

Gyurcsány Ferenc kormányzása alatt folyamatosan elvette a pénzt a kórházaktól, és az összeomlás szélére sodorta a betegellátást - közölték. Hozzátették, a Fidesz 2010 óta pótolja a Gyurcsány Ferenc és kormánya által elvett pénzeket, stabilizálta a kórházak működését, építi, felújítja és fejleszti a kórházakat. (MTI)

Mi pedig „csak” ennyit fűznénk hozzá (többet is tudnánk, de nem biztos, hogy a mai nap végeznénk):

Inkább magánkórházba mennének a magyar betegek Állami kórházban kevesebb mint ötödük gyógyulna. A magyarok több mint harmada havonta 1-5 ezer forint közötti összeget fordítana magán egészségbiztosításra - közölte a CIG Pannónia Biztosító csütörtökön az MTI-vel ezerfős reprezentatív kutatása alapján. A felmérés szerint ennél kevesebben, 21 százalék tudna 5-10 ezer forint közötti összeget is szánni a magán biztosítására, 16 százalék pedig úgy nyilatkozott, hogy ezt nem engedheti meg magának.

441 problémát talált az ÁSZ a kórházak ellenőrzésekor A vizsgált kórházak gazdálkodása nem felelt meg a közpénzek felhasználására vonatkozó követelményeknek. A problémák súlyossága a szakmai feladatellátás biztonságát is veszélyeztetheti. Az ellenőrzött 17 kórház egyikének sem volt teljesen megfelelő a gazdálkodása a 2016 és 2018 közötti vizsgált időszakban - derül ki az Állami Számvevőszék által készített jelentésből, melyet szerdán mutattak be egy sajtótájékoztatón.